2012 воын Коми Республикаса сьӧмкудйысь велӧдан юкӧнлы лоас сетӧма 2 миллиардысь унджык шайт

Водзӧ вылӧ татшӧм лыдпасъяс индіс Коми Республикаса йӧзӧс велӧдан министр Владимир Шарков педагогъяслӧн республиканскӧй форумса пленарнӧй чукӧртчылӧм вылын. Форумлӧн шӧр темаыс вӧлі велӧдчӧм бурмӧдӧм йылысь. Кыдзи пасйис министр, бӧръя вит воӧн республикаса ӧтувъя сьӧмкудйысь тайӧ могъяс вылӧ веськӧдӧм сьӧмыс содіс 2,2 пӧв.

Йӧзӧс велӧдӧм бурмӧдӧмын шӧр могыс – вӧчны бур ногтуя велӧдчӧмсӧ судзсянаӧн быд кагалы, том мортлы, коді олӧ миян республикаын. Велӧдчӧмсӧ колӧ вӧчны сэтшӧмӧн, медым сійӧ лӧсяліс дінмуса экономика могъяслы. Миян челядьлы колӧ лоны конкурируйтны вермысьясӧн школа, уджсикасӧ велӧдан учреждениеяс помалӧм бӧрын», - тӧдчӧдіс министр.

В.Шарковлӧн юӧртӧм серти, сетӧм сьӧӎлысь тӧчана пай веськӧдӧма велӧдчанінъяс материально-техническӧя могмӧдӧм вылӧ. Таво ёна содтӧма сьӧмсӧ велӧдчан учреждениеяссӧ капитальнӧй дзоньталӧм вылӧ да пӧжарысь видзӧм вылӧ. Стрӧитӧны выль велӧданінъяс. 1,9 пӧв унджык могмӧдісны школаяс интерактивнӧй оборудованиеӧн, школаяс могмӧдісны ӧтуввезйӧн.

«Но миянлы колӧ гӧгӧрвоны, мый виччысяна бӧртасъясӧдз воӧдчӧмын да велӧдчӧмсӧ бурмӧдӧмын медтӧдчанатор – тайӧ тырмымӧн уджалысь, велӧдысьлӧн вежсьӧмъяс кежлӧ дасьлун. Медшӧр могӧн кольӧ том специалистъясӧс кыскӧм. Коми Республикаса Юралысьлӧн тшӧктӧмъяс отсӧгӧн артмис кыпӧдны том велӧдысьяслысь удждонсӧ матӧ 2 пӧв. Тайӧ петкӧдлас серти миян дінму босьтӧ Рытыв-Войвыв федеральнӧй кытшын 4 места. Велӧдан юкӧнса став уджалысьлысь удждонсӧ кыпӧдӧмыс водзӧ кольӧ Веськӧдлан котыр уджын медшӧр туйвизьяс лыдын», - юӧртіс министр.

В.Шарков серти, матысса кад кежлӧ медся тӧдчана могъяс пиысь ӧтиӧн лоӧ этша лыда школаясӧ уджалысьясӧс бӧрйӧм, сы лыдын уна профиля специалистъясӧс дасьтӧм. Видлӧг вылӧ, история, обществоведение да иностраннӧй кывъяс кузя. Таысь кындзи, колӧ вежны и уджалысьяслысь тӧдӧмлунъяс бурмӧдан да квалификация кыпӧдан системасӧ.

«Талун пыр тшӧкыдджыка сувтӧ юалӧм квалификация кыпӧдӧмын персонифицируйтан модель, кыдзи медся окталунаӧс, пыртӧм йылысь. Миян республикаын велӧдысьяс пиысь сӧмын 5 прӧчентыс колян во вермисны кыпӧдны квалификациясӧ персонифицируйтан модель серти. Тайӧ зэв этша. Республикаын вӧчасны татшӧм воськовъяс: лоас лӧсьӧдӧма квалификация кыпӧдӧм вылӧ велӧдчан системалӧн депозитарий, квалификация кыпӧдӧм вылӧ сьӧмсӧ кутасны вуджӧдны велӧдчан учреждениеясӧ. Велӧдысьяс асьныс кутасны бӧрйыны, кӧні налы кыпӧдны квалификациясӧ – велӧдчӧм сӧвмӧдан институтын, республиканскӧй либӧ российскӧй вузъясын, а, вермас лоны, тайӧ сьӧм вылӧ кутасны корны бур велӧдысьсӧ веськыда школаӧ. Тадзи ми кӧсъям кыпӧдны велӧдчан услугаяс рынок вылын конкуренция», - кывкӧрталіс Владимир Шарков.

Коми Республикаса йӧзӧс велӧдан министр В. Шарковлӧн «Коми Республикаса йӧзӧс велӧдан система бурмӧдӧм: мытшӧдъяс да петан туйяс» доклад.